作者:譚宣子
標題:摸魚兒
內容:掩朱弦、住聽金縷。天涯同是羈旅。多情記把香羅袖，殘粉半粘荊樹。還信否。便忍道、石臺暗寂春無主。分明間阻。那睡鴨噓雲，翔鴛溜月，此際更休語。人間世，誰識緘愁最苦。輕帆重解煙雨。而今翻笑周郎誤。挑剔寒缸尋譜。遊倦處。果因甚、亭亭瘦影如前度。無由寄與。待謝卻梅花，東風為我，吹夢過淮浦。